**Ikimokyklinio amžiaus vaikų kasdienio gyvenimo įgūdžių ugdymo (si) pavyzdys**

**Ikimokyklinis amžius**. 3–4 metai.

**Ugdymo (si) situacija.** Vaikai kiekvieną dieną išeina į lauką. Ten dažnai žaidžia įprastus, mėgstamus žaidimus su vandeniu, smėliu, surinktais akmenėliais, šakelėmis, lapais, kt. Grįžus į grupę vaikams paprastai primenama, kad nusiplautų rankas, nes ne visi dar įpratę rankas nusiplauti iš karto sugrįžę. Taip pat dar ne visiems pavyksta nusiplauti rankas švariai (kai kurie vaikai tai daro labai skubotai, kiti nenaudoja muilo ir kt.).

**Tikslas**. Žaisdami pirštukų žaidimą, stebėdami vandens pokyčius, vaikai pratinsis laikytis rankų higienos.

|  |  |
| --- | --- |
| **Užduotis / veikla** | **Kaip ir kokius gebėjimus vaikai ugdosi?** |
| Grįžus po pasivaikščiojimo lauke su vaikais aptariama: ką rankytės veikė lauke? (kasė smėlį, nešiojo pagaliukus, kastuvėlį ir kt.) Klausiama: o ką dar rankytės daro? (žaidžia, ima kaladėlę, ima duoną ir kt.). Pasiūloma pažaisti žaidimą „Pirštukai darbininkai“ (priedas). Po žaidimo pasakoma, kad rankos daro labai daug darbų, todėl svarbu jas plauti. Vaikams siūloma įsitikinti, kad rankos po darbelių tikrai nešvarios. Vaikai po kelis, grupelėmis, prieina prie iš anksto paruoštų kelių dubenėlių su vandeniu ir plauna rankas (vienas lieka nepanaudojamas įsitikinimui, kad vanduo liko švarus, kai jame niekas rankų neplovė). Vaikų klausiama, kokios dabar rankytės (švarios, švelnios, kvepiančios), kaip vaikai jaučiasi, kai nusiplauna rankas (gerai, maloniai ar kt.). Kai visi vaikai nusiplauna rankas, pasiūloma pasižiūrėti, koks vanduo jų dubenėliuose ir viename, kur niekas rankų neplovė. Su vaikais aptariama, kodėl taip atsitiko, kuriame dubenėlyje vanduo švaresnis, kodėl?  | Ugdomi***kasdienio gyvenimo įgūdžių* *gebėjimai***: plaudami rankas, atlikdami sukamuosius judesius vaikai lavina smulkiąją motoriką; tobulina rankų plovimo, higienos įgūdžius; aiškinasi rankų plovimo svarbą ir būtinumą.  |
| ***Sakytinės kalbos gebėjimai*** ugdomi, kai vaikai atsako į klausimus apie rankų švarą, jų plovimą, savo būseną, nuotaiką, kai rankos yra švarios. Vaikai lavina rišliąją kalbą, kai svarsto apie rankų plovimo svarbą; lavina atmintį, įsimindami pirštukų žaidimo žodžius. |
| Ugdomi ***meninės raiškos gebėjimai*:** žaisdami pirštukų žaidimą vaikai savitais judesiais imituoja žodžius (vaizduoja, kaip neša vandenėlį, malkas ir kt.).  |
| Ugdomi ***savireguliacijos ir savikontrolės gebėjimai****:* plaudami rankas grupelėse vaikai pratinasi dalintis, susitarti su kitais, laikytis atstumo, nesistumdyti; stengiasi neužgauti vienas kito.  |
| ***Tyrinėjimo gebėjimai*** ugdomi, kai vaikai stebi, kaip reikia plautis rankas, kokius judesius atlikti; įsitikina, kokie pokyčiai įvyksta dubenėliuose su vandeniu, ir prieina išvados, kad vanduo tampa nešvarus, kai jame nuplaunamos rankos, todėl labai svarbu jas plauti, ypač prieš valgį.  |

**Pastabos**

* Veiklos metu naudojami trys dubenėliai su vandeniu. Prie vieno veikia auklėtoja su vaikų grupe, prie kito – auklėtojos padėjėja ar tėvai savanoriai. Trečias dubenėlis yra nepanaudojamas, jame lieka švarus vanduo.
* Rekomenduojama vaikus pratinti plauti rankas taisyklingai: iš pradžių rankas sušlapinti, tada ant jų užpilti keletą lašų skysto muilo ar patrinti kietu muilu ir sukamaisiais judesiais trinti / muilinti abiejų plaštakų vidinę ir išorinę dalį iki riešo. Tada nuplauti rankas dubenėlyje ir nusišluostyti.
* Šiai veiklai galima panaudoti ne tik dubenėlius, bet ir kitas grupėje turimas tinkamas priemones.

**Komentarai**

Pirštelių žaidimą „Pirštukai darbininkai“ siūloma žaisti keletą kartų aptariant, kaip piršteliams smagu ir gera būti švariems ir smagiai dainuoti. (priedas)

Vaikams plaunant rankas galima pasiūlyti skaičiuoti atliekamus veiksmus, judesius iki 5; 10; 20 ar kt.

Galima naudoti ketureilį, pavyzdžiui,

*Plaunam, plaunam rankutes*

*su muilu.*

*Trinam trinam pirštelius –*

*bus švaru*.

Tai reikalinga tam, kad vaikai plaudami rankas neskubėtų, tęstų veiklą, kol sako ketureilį ar skaičiuoja. Tokiu būdu formuojamas taisyklingo rankų plovimo įprotis.

**Kaip tai padeda vertinant vaikų pasiekimus?**

Veiklos metustebimas vaikų įsitraukimas į žaidimą, susidomėjimas atliekama veikla, gebėjimas drauge veikti mažose grupelėse. Stebėjimai gali būti fiksuojami komentarais, nuotraukomis ir pagal poreikį kaupiami vaiko pasiekimų aplanke.

**Literatūra**

Steišūnienė I., *Dainuojantys piršteliai*. 2002: Vilnius.

**Priedas**

